Internetda bir-birini haqorat qilgan Ahad Qayum va Aziz Rametov IIOdagi profilaktik suhbatdan so‘ng barchadan uzr so‘radi (video)

Ichki ishlar organlari xodimlari so‘nggi kunlarda ijtimoiy tarmoqlar orqali bir-birini haqorat qilib kelayotgan o‘zbek shou-biznes vakillari Ahad Qayum va Aziz Rametov bilan profilaktik suhbat o‘tkazdi. Bu haqda IIV matbuot xizmati xabar berdi.

 Kadr: Telegram
Ijtimoiy tarmoqlarda Aziz Rametov va Ahad Qayum o‘rtasidagi tortishuvlar videosi keng tarqalmoqda. Unda shou-biznesning ikki vakili bir-birini qandaydir sabablar bilan haqorat, shuningdek, bir-birining “oyoq-qo‘lini sindirib, nogironlik aravachasiga mixlab qo‘yish” bilan tahdid qilganini ko‘rish mumkin.
IIVning ma’lum qilishicha, ularning bu kabi harakatlari fuqarolarning e’tiroziga sabab bo‘lgan. Shu sababli ikkala aktyor bilan ham profilaktik suhbat o‘tkazilgan.
“Meni ismimni olib, bir joyda gapirgani uchun men ham ularga nisbatan ehtirosga berilib, gapirgan gaplarimdan juda ham qattiq afsusdaman. Aziz Rametovga qilgan murojaatim yoki ba’zi bir noto‘g‘ri xatti-harakatarimiz uchun ming bor uzr so‘rayman”, — deydi Ahad Qayum.
O‘z navbatida, Aziz Rametov ham o‘zining bu kabi xatti-harakatlari uchun uzr so‘ragan. “Qizishib, gapirgan gaplarim uchun uzr so‘rayman. Kuzatuvchi sifatida dili ranjigan yurtdoshlarimiz, vatandoshlarimizdan uzr so‘rayman”, — deydi aktyor.
Profilaktik suhbat jarayonida ushbu shaxslar kelgusida yana fuqarolarning sha’ni va qadr-qimmatini beodoblik bilan kamsitish, OAV va internet tarmoqlari orqali tahqirlash, jamiyatda yurish-turish qoidalarini buzish kabi harakatlarni sodir etsa, ma’muriy yoki jinoiy javobgarlikka tortilishi haqida rasman ogohlantirilgan.